Broj: 711-I-1467-M-92/20-02-8

Zagreb, 18. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Tomislava Tomaševića, zastupnika u Hrvatskom saboru,** za davanjem mišljenja Povjerenstva, na 98. sjednici, održanoj 18. rujna 2020.g., daje sljedeće

**MIŠLJENJE**

1. **Sukladno odredbama ZSSI-a, nema zapreke da supruga dužnosnika Tomislava Tomaševića, zastupnika u Hrvatskom saboru, podnese zahtjev i ostvari pravo na dodjelu potpore Hrvatskog zavoda za zapošljavanje, u svrhu samozapošljavanja.**
2. **Dužnosnik Tomislav Tomašević obvezan je iznos potpore za samozapošljavanje iz točke I. ove izreke, koji ostvari njegova supruga, kao i osnivanje obrta od strane dužnosnikove supruge, navesti u izvješću o imovinskom stanju istekom godine u kojoj su navedene projene na imovini nastale.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Tomašević, zastupnik u Hrvatskom saboru. U knjigama ulazne pošte zahtjev je zaprimljen 10. rujna 2020.g., pod poslovnim brojem: 711-U-3288-M-92/20-01-1 te je povodom istog otvoren predmet broj M-92/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Tomislav Tomašević od 22. srpnja 2020.g. obnaša dužnost zastupnika u Hrvatskom saboru.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da će se njegova supruga kao nezaposlena osoba koja namjerava pokrenuti vlastiti posao prijaviti na mjere samozapošljvanja Hrvatskog zavoda za zapošljavanje. Dužnosnik ističe da mjere samozapošljavanja tumači kao državne poticaje bračnom drugu te ukoliko iste budu odobrene, smatra da ih je, kao i osnivanje obrta od strane svoje supruge, dužan prijaviti u imovinskoj kartici. Dužnosnik od Povjerenstva traži mišljenje može li se kao zastupnik u Hrvatskom saboru naći u sukobu interesa, a vezano za odluku Hrvatskog zavoda za zapošljavanje o mjerama samozapošljavanja za koje će se prijaviti njegova supruga.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 2. ZSSI-a propisano je da je bračni ili izvanbračni drug dužnosnika njegov član obitelji, a stavkom 5. istog članka propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, supruga dužnosnika se kao član obitelji dužnosnika smatra s dužnosnikom povezanom osobom u smislu odredbi ZSSI-a.

Člankom 8. stavkom 1. propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je da podaci o stečenoj imovini obuhvaćaju podatke o udjelima u vlasništvu drugih poslovnih subjekata (osim udjela i dionica u trgovačkim društvima), dohodak, kao i primitke koji se ne smatraju dohotkom i na koje se ne plaća porez na dohodak.

Povjerenstvo obrazlaže da dužnosnikova supruga, kao i svaka druga fizička osoba, ima pravo podnijeti Hrvatskom zavodu za zapošljavanje zahtjev za ostvarivanje potpore za samozapošljavanje te, ukoliko ispunjava uvjete, ostvariti pravo na navedenu potporu.

S obzirom da dužnosnik Tomislav Tomašević ne obnaša dužnost u Hrvatskom zavodu za zapošljavanje, niti je u nadležnosti dužnosnika kao zastupnika u Hrvatskom saboru odlučivanje o podnesenim zahtjevima za ostvarivanje potpore za samozapošljavanje, dužnosnik se povodom podnesene prijave svoje supruge za navedenu potporu ne nalazi u situaciji sukoba interesa, niti sukladno odredbama ZSSI-a postoji zapreka da supruga dužnosnika ostvari pravo na dodjelu predmetne potpore.

Povjerenstvo ukazuje dužnosniku da osnivanje obrta od strane supruge dužnosnika te ostvarivanje potpore za samozapošljavanje predstavlja promjene na imovini koje je dužnosnik obvezan navesti u izvješću o imovinskom stanju istekom godine u kojoj su navedene promjene nastale, odnosno istekom godine u kojoj je obrt osnovan i u kojoj supruzi dužnosnika budu isplaćena sredstva u obliku potpore za samozapošljavanje.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Tomašević, elektroničkom dostavom
2. Objava na internetskoj stranici Povjerenstva
3. Pismohrana